賦得慎罰
作者：虞世南
朝代：唐

paragraphs: 帝圖光往冊，上德表鴻名。
道冠二儀始，風高三代英。
樂和知化洽，訟息表刑清。
罰輕猶在念，忽喜尚留情。
明慎全無枉，哀矜在好生。
五疵過亦察，二辟理彌精。
幪巾示廉恥，嘉石務詳平。
每削繁苛性，常深惻隱誠。
政寬思濟猛，疑罪必從輕。
于張懲不濫，陳郭憲無傾。
刑措諒斯在，歡然仰頌聲。